"Setswana Puo ya Gae (HL)/P2 7 DBE/Ngwanaitseele 2017 NSC – Memorantamo POTSO 8 (POTSO YA TLHAMO) ELA TLHOKO: Mo tlhamong ya motlhatlhojwa go tshwanetse ga akarediwa dintlha tse di fa tlase. Go tlaa dirisiwa ruboriki ya maduo a a kana ka 25 go tshwaya tiro ya motlhatlhojwa. OMPHILE UMPHI - DPS Monyaise • Kgang e e reng ngwana o godisiwa ke setšhaba ke boammaaruri gonne fa re tla mo go Omphile, o godisitswe ka go tlhakanelwa ke mabogo a a farologaneng. • Mmaagwe e bong Motlalepule o mmone ka ntlha ya go betelelwa mme ka a ne a tlhoka o ne a bona go le matshwanedi gore a mo romele kwa legaeng la bana kwa a neng a tlaa bona tlhokomelo gammogo le lerato gona. • Kwa kgodisetsong, Omphile o ne a godisiwa ke baoki go fitlha a bo a tia. Ntlha e, e tshegetsa kgang e e reng ngwana sejo o a tlhakanelwa gonne baoki ba ba mo godisitseng e se batsadi ba gagwe ba madi le nama, mme e le batsadi ba bobedi mo go ena ka ngwana mongwe le mongwe e le ngwana go sa kgathalesege gore ke yo o mo tshotseng kgotsa jang. • Umphile fa a sena go fatlhoga, monnamogolo Ofentse o tlhoka modisa yo o ka mo disetsang ka a ne a godile. Bana ba ga monnamogolo ba ya kwa kgodisetsong go ya go mmatlela modisa, mme ba mmonnela Omphile. • Monnamogolo a ikgodisetsa ena, mme ka a ne a tlhoka modisa o mo naya leina la Modise. Go supa fa ngwana e le sejo a tlhakanelwa, Omphile o gola jaana a sena batsadi ka mmaagwe a ne a itheetse a re e tlaa re molelo wa mariga o gakologa a ye go mo tsaya kwa legaeng ja bana go tla go ora molelo le bokgaitsadie. • Le fa go ntse jalo, o kgonne go bona kgodiso e e maleba kwa legaeng la bana a se ka fa tlase ga kgodiso ya batsadi ba gagwe ba ba mo tshotseng, e bile jaanong o ithuelwa ke monnamogolo Ofentse yo le ena a mo godisitseng jaaka e kete ke ngwana wa gagwe gonne bana ba tshwana botlhe go sa kgathalesege gore ke wa madi kgotsa ga se wa madi. • Monnamogolo Ofentse mo go rakaneng le Modise, ga a ka a mo tlhaola a re ga se wa gagwe, mme o mo godisitse ka tsela e e esi e a godisitseng bana ba gagwe ka yona. Ga a ka a ipolelela gore o mo ruile jaana ka a ne a batla modisa, mme tiro ya gagwe ya felela mo go mo disetseng leruo. • O ne a mo direla fela jaaka a diretse bana botlhe ba gagwe ka go ba romela sekolong go ba naya isago gonne le fa a ne a sa rutega, o ne a na le kitso ya thuto ka e ne e le mongwe wa batho ba ba mmalwa ba ba neng ba romela bana kwa dikolong mo motseng wa Matile le fa bontsi bo ne bo ise bo tlhabologe le go itse mosola wa thuto. • Se, se supa fa monnamogolo Ofentse a ne a tsweletsa tiro ya kgodiso ya ga Omphile e e neng ya retelela mmaagwe go ka e dira, ya go mo godisa gammogo le go mo naya thuto go supa fa seane se, se bua nnete e e sa ka keng ya ganediwa ke ope e e reng ngwana o godisiwa ke setšhaba. • RraModise le badirikaena kwa Lekgotleng la Baitiredi ba ne ba rotloetsa Modise go tsena sekolo, se se supa fa ngwana e le lekuka a sokelwa. • Modise ke yo, o ka fa tlase ga tlhokomelo ya ga monnamogolo Ofentse yo e seng motsadi wa gagwe wa madi, mme o mo rutile go fitlha e nna morutabana. [25] Kwalololo e ileditswe Phetla"